  Виталий Пронин 17-тӥ оштолэзе Удмуртиысь учкисьёсты паймытӥз Екатеринбургысь Сергей Смирновлэн эксцентрик-балетэз. Концерт ортчиз Удмурт филармониын искусствоосъя «П. Чайковскийлэн дор палъёсаз» фестиваль улсын. Фестиваль Удмуртиын 62-тӥзэ ортче. Туэ со усьтӥськиз 13-тӥ оштолэзе Воткаысь «Юбилейный» культурая дворецын Санкт-Петербургысь кун академической капеллалэн концертэныз. Нош Екатеринбургысь эктӥсь труппа П. Чайковскийлы сӥзем фестивале 2-тӥзэ пыриськиз: Ижкаре соос вуылӥзы ини 2017-тӥ арын. Туэ эксцентрик-балет 2 постановка возьматӥз: «Чусовская тетрадь» но «Собрание сочинений». С. Смирнов верамъя, «Чусовская тетрадь» постановка та дырозь огпол гинэ Сочиын возьматэмын вал. Эктон бордын али но ужало на. Но С. Смирновлэн сое Удмуртиысь калыклы возьматэмез потӥз, угось отын удмурт кырӟан чузъяське. — Асьмеос, Урал палан улӥсь калыкъёс: ӟучъёс, бигеръёс, удмуртъёс но мукетъёсыз - ваньмы одӥг пуртыын пӧзиськом, - вера С. Смирнов. - Асьмемыз огазеясь культура матын, туж матын луэ. Удмуртилэн лымшорысьтыз ми шедьтӥм туж тунсыко кырӟась Глафира нимо песянаез. Мон но, крезьгур понна кыл кутӥсьмы но солэн куараезлы синмаським. Вашкала кырӟанэзлэн пуштросэз но туж мур: улон шур, гумыр, ӝог ортчись егит дыр сярысь. Нош Чусовая шур - со асьме палась Волга. «Чусовская тетрадь» - зэмос спектакль. Эктӥсьёслэн мугоръёссы, тыл, вужеръёс но крезьгур пӧрмо йӧспӧрэм кыллы. Со кылын С. Смирновлэн эксцентрик-балетэз вера бадӟым кунмылэсь историзэ, возьматэ ӟуч литератураысь «пичи адямиез». Кунмылэн историысьтыз секыт вакытъёс - война, сютэм аръёс, репрессиос - котькуд адямиез вӧсь каризы. Но нимаз адямилэн вал на аслаз адӟонэз, кайгуэз, шудэз. Озьы ке но ваньмыз ортче. Ваньзэ тае эктӥсьёс быгатыса возьматӥзы дырекъясь чиньыосынызы, зуркыт выремъёсынызы, чигиськись кадь мугоръёсынызы. Озьы, туала эктонэз учкыса, Ф. Достоевскиез лыдӟем кадь потӥськод. «Собрание сочинений» постановкаез эктон миниатюраос кылдыто. Котькудӥз нимысьтыз историез вера - яратон но вожъяськон, ыштон но шумпотон сярысь. Огазьын соос улонлэсь куӵо туссэ возьмато. — Эктонъёсы шӧдонысь кылдо, интыен-интыен уйбыртонлы но тупало, - вера С. Смирнов. - Мон азьвыл академической но, калык эктонъёсын но асме эскери. Вань тодон-валанме ужам кутӥсько. Труппаям артистъёс пӧртэмесь: пӧлазы калык эктонъёсын вырисьёс но, гимнастъёс но, спортсменъёс но вань. Эктыны быгатонлык кулэ, но со валтӥсез ӧвӧл. Эктӥсь нырысь ик тунсыко адями мед луоз. Егит дыръяз С. Смирнов военной ансамбльын калык эктонъёсын вырем. Соку сое синйылтэм Удмуртиысь «Италмас» ансамбльлэн балетмейстерез Александр Исупов но Ижкаре ӧтем. С. Смирнов Удмуртие мыныны дасяське вылэм ини, но соку сое дышетӥсе чортӥллям. Со малпам: дышетон удысын ужаны пӧрмытӥ ке, дышетӥсе кылё, ӧй ке - Ижкаре мыно. Удмуртие С. Смирнов вуиз ини дано эктӥсь луыса, аслаз труппаеныз. Та дырлы соос пӧртэм кунъёсы вуылэмын, нош хореограф но солэн эксцентрик-балетэз «Зарни маска» театральной премиез трос пол басьтэмын. Анастасия Шумилова Туспуктӥз Владимир Исупов  